Wir, Agnes, von gottes gnaden wilent kùnginn ze Ungern, ✳ bekennen, ✳ vˀjenhen und tuͦn kunt offenlich mit disem brief ✳ fùr uns und unser
erben, ✳ dz wir wolgesunt sinnen und muͦtes ✳ nach guͦter vorbetrahtung ✳ lùterlich durch got ✳ und durch unserr vorderen und unsˀ selen
heiles willen ✳ diz nach geschriben guͤter, ✳ twing und ban ùber daz dorf ze Birmenstorf ✳ und ùber alle die lùte und guͤtˀ, ✳ gevilde un̄ waͤlde,
die zuͦ dem selben twing gehoͤrent, ✳ den kilchensatz da selbs ze Birmenstorf ✳ mit vollem recht, ✳ mit hof, ✳ widmen, ✳ zenhenden un̄ allen andnˀ
guͤtern, ✳ nùtzen und reͤchten, friheiten ✳ odˀ gewonheiten, ✳ die zuͦ der selben kilchen gehoͤrent, ✳ hoͤltzer, ✳ gevild, ✳ waͤld, ✳ hoͤf, ✳ huͦben, schuͦposen, akkˀ,
matten, ✳ hùser, ✳ hof stette, ✳ wingarten, ✳ bongarten und garten, ✳ mit aller zuͦghoͤrd, ✳ als wir die nùweclichz gekoͧft haben ✳ mit unserm
eigenn guͦt ✳ von unsˀm getrùwen, ✳ lieben Ruͦdolfen von Trostberg, ✳ gegeben haben ✳ mit aller ordenūg, ✳ bescheidenheit und craft, ✳
worten und gebaͤrden, ✳ so von rêht oder gewonheit dar zuͦ gehoͤrent, ✳ und gèben oͧch wisseclich mit disem brief ✳ einˀ rèchten, ewigen,
unwider roͤfenlichen gabe, ✳ die man nemmet under den lèbenden, ✳ den erberen, geischlichen, unsnˀ getrùwen, andaͤhtigen, ✳ ✳ der aͤptissenn
und dem convent ✳ dez closters ze Kùngsvêlt, Sant Claren ordens, in Costentzˀ bistuͦm, ✳ unserr stift, ✳ mit soͤlichem gedinge, ✳ dz si allû
jare eweclich ✳ von unsern wêgen ✳ luterlich durch got ✳ zuͦ einem rêhten almuͦsen ✳ da von richten und gêben soͤllen ✳ unsˀn getrùwen,
andaͤhtigen, ✳ ✳ dem gardian und dem convent ✳ der Minren Bruͦder ✳ dez closters ze Kùngsvèlt, oͧch unserr stift, ✳ von allen den
vorgenanten guͤtern ✳ acht mark gèltes ✳ nach dizz landes rêht und gewonheit ✳ voͤlleclich aun alle gevaͤrde, ✳ als si von den selben
guͤtern vallent, ✳ zuͦ besserung irs gewandes ✳ und zuͦ andˀr iro notdurft. ✳ und waz die vorgenantē guͤter ✳ alle gemeinlich jeclichs
jares ùber die vorgenanten acht mark ✳ gelten und bringen mugen, ✳ dz soͤllent die egenantē clostˀfrowē gaͤntzlich in nemen zuͦ
ir selbes handen ✳ und in irez nutz bewenden. ✳ waͤr aber, dz dheins jares die obgenanten acht mark ✳ von den egenanten guͤtern
gaͤntzlich nit gevallen moͤhten, ✳ so sint die frowen nit gebunden, ✳ die aht mark ze ervollent, ✳ doch soͤllent si den egenanten
bruͦdern richten und gèben ✳ alles, daz ✳ dez jares gevellet von den selben guͤtern volleclich aun gevaͤrde. ✳ wir haben oͧch entwichen
aller der besitzung und gewer, als wir die vorgenanten guͤter ze Birmenstorf besessen und in gewer harbraht und inne gehebt habē ,✳
und haben gesetzzet ✳ und setzzen oͧch mit disem brief ✳ in rêht, roͤwig, nutzlich gewer ✳ der selben guͤter, aller gemeinlich ✳ und jetliches sùndˀlich,
die vorgenanten ✳ ✳ aͤptissenn und den convent ze Kùngsvèlt zuͦ ir sèlbers und zuͦ iro nachkomen handen eweclich, in aller der wise ✳ und
nach dem underscheid, ✳ als vor an disem brief verschriben ist und begriffen. ✳ darzuͦ haben wir uns oͧch zuͦ iren handen entzigen wissentlich
fùr uns und unser erben ✳ und entzihen uns oͧch rèht und redelich mit disem brief ✳ aller der rèchtunge, vorderunge und ansprach, ✳ so
wir oder unser erben zuͦ den vorgenanten guͤtern ze Birmenstorf, ✳ allen gemeinlich ✳ odˀ dheinem sùnderlich, gehebt haben ✳ oder dheins
wègs jemˀ gehaben oder gewinnen moͤhten, ✳ und loben oͧch, ✳ die vorgenanten gabe ✳ in dem namen, als da vor, ✳ fùr uns und alle unser
erben ✳ staͤt ze habend ✳ und da wider niemer zetuͦnd ✳ mit gerichte noch aun gerichte ✳ noch nieman gehellen, der da wider tuͦn welt, dheins
wèges, aun gevaͤrd, ✳ und entzihen uns oͧch darùber in dem namen, als da vor, ✳ schirmes, ✳ hilfe und rates ✳ aller geischlicher un̄ wêltlichˀ
richtˀn, ✳ gerichten und rêhten ✳ und aller usszùg und fùnd, ✳ so je erdaht wart ✳ oder noch fùrbazzˀ funden oder erdaht wˀden moͤhten, ✳ da mit
wir diz gabe ✳ jemˀ wider roͤffen, ✳ abnemen ✳ oder bekrenken moͤhten dheins weges, aun alle gevaͤrd. ✳ und darùber ze urkùnd ✳ haben wir unser
eigen insigel offenlich gehenket an disen brief, ✳ der geben ist ze Kuͤngsvèlt in unserm closter, ✳ nach gottes gebùrt tusent ✳ drùhundert ✳
und sechzig jaren, ✳ dar nach in dem dritten jare, ✳ an dem naͤchsten dunrstag vor sant Marien Magdalenen tag. ✳